b'\n_START_ARTICLE_\nReferendum o Zakonu o spremembah in dopolnitvah Zakona o zakonski zvezi in dru\xc5\xbeinskih razmerjih\n_START_PARAGRAPH_\nReferendum o Zakonu o spremembah in dopolnitvah Zakona o Zakonski zvezi in dru\xc5\xbeinskih razmerjih, s kratico ZZZDR, je potekal v Sloveniji 20. decembra 2015._NEWLINE_Referendumsko vpra\xc5\xa1anje na glasovnici se je glasilo: \xc2\xbbAli ste za to, da se uveljavi Zakon o zakonski zvezi in dru\xc5\xbeinskih razmerjih, ki ga je sprejel dr\xc5\xbeavni zbor na seji 3. marca 2015?\xc2\xab Novela zakona bi omogo\xc4\x8dila zakonsko zvezo istospolnim parom, tudi istospolne zunajzakonske skupnosti bi se obravnavale enako kot raznospolne. Referendum je bil uspe\xc5\xa1en in zakon zavrnjen, uradni rezultati so bili razgla\xc5\xa1eni 16. februarja 2016.\n_START_SECTION_\nOzadje\n_START_PARAGRAPH_\n3. marca 2015 je Dr\xc5\xbeavni zbor Republike Slovenije sprejel Zakon o spremembah Zakona o zakonski zvezi in dru\xc5\xbeinskih razmerjih (ZZZDR-D), po katerem je zakonska zveza z zakonom urejena \xc5\xbeivljenjska zveza dveh oseb (prej mo\xc5\xbea in \xc5\xbeene). Da bi prepre\xc4\x8dili spremembo, so pobudniki referenduma pod vodstvom Ale\xc5\xa1a Primca in civilnega zdru\xc5\xbeenja Za otroke gre zbrali 48.145 podpisov (od potrebnih 40.000, ki so pogoj za izvedbo referenduma). Dr\xc5\xbeavni zbor je 16. marca referendum zavrnil, saj po 90. \xc4\x8dlenu Ustave Republike Slovenije ni dopustno razpisati referenduma o zakonih, ki odpravljajo protiustavnost na podro\xc4\x8dju \xc4\x8dlovekovih pravic in temeljnih svobo\xc5\xa1\xc4\x8din. Ustavno sodi\xc5\xa1\xc4\x8de je 21. oktobra sklep Dr\xc5\xbeavnega zbora razveljavilo, nakar je Dr\xc5\xbeavni zbor 4. novembra sprejel odlok o razpisu referenduma._NEWLINE_To je bil drugi referendum po sprejetju nove referendumske zakonodaje, po kateri je referendum uspe\xc5\xa1en, \xc4\x8de proti sprejetju zakona glasuje ve\xc4\x8dina glasujo\xc4\x8dih in vsaj 20\xc2\xa0% vseh volilnih upravi\xc4\x8dencev. Referendum je na ta na\xc4\x8din bil tudi prvi, ki je uspe\xc5\xa1no razveljavil zakon, sprejet v Dr\xc5\xbeavnem zboru._NEWLINE_Dogajanje okoli referenduma je slovensko prebivalstvo mo\xc4\x8dno razdelilo in spro\xc5\xbeilo velike polemike.'